Kymenlaaksossa uhka siirtyä koronaepidemian leviämisvaiheeseen, nykyisellä suunnalla lähiopetus ja loppukesän tapahtumat vaarassa - Kymsoten koronainfo\nKymenlaaksossa uhka siirtyä koronaepidemian leviämisvaiheeseen, nykyisellä suunnalla lähiopetus ja loppukesän tapahtumat vaarassa\nTiedotteet\tPäivitetty 28.07.2021 klo 13:52\nKymenlaakson maltillisen suotuisa tartuntatilanne on kääntynyt huonompaan suuntaan. Alueellinen koronakoordinaatioryhmä päätti keskiviikkoisessa kokouksessaan, että maakunta jatkaa toistaiseksi kiihtymisvaiheessa. Ensi viikolla asiaa arvioidaan uudelleen, mutta tämänhetkisen tiedon valossa leviämisvaiheen uhka on todellinen. Leviämisvaiheeseen siirtyminen voi merkitä rajoituksia esimerkiksi yleisötapahtumia ja ravintoloita kohtaan. Rokotekattavuus on erittäin tärkeää pitää kasvussa.\nKun edellisinä viikkoina tartunnat levisivät erityisesti Kouvolassa, jakaantuvat ne tällä hetkellä tasaisesti ympäri Kymenlaaksoa. Julkisia altistumispaikkoja on vähemmän, sillä tartunnat leviävät nyt työpaikoilla ja yksityistilaisuuksissa. Uusia tapauksia tulee myös runsaasti ulkomaanmatkailusta. Viime viikolla Kymenlaaksossa otettiin käyttöön Valtioneuvoston päätöksen mukaisesti uusia ravintolarajoituksia.\nKoronavirus tarttuu edelleen erityisesti nuorten aikuisten keskuudessa. Suuri osa tartunnan saaneista ei ole saanut lainkaan koronarokotetta, mikä edesauttaa taudin leviämistä. Rokottamattomien tartunnan saaneiden keskuudessa on myös terveydenhuollon työntekijöitä.\n– Jäljityksen myötä on selvinnyt, että myös terveydenhuollossa työskentelee henkilöitä, joilla ei ole saatuna ensimmäistäkään rokoteannosta. Nämä ovat sosiaalisesti aktiivisia nuoria aikuisia, jotka saavat taudin matkoilta ja kokoontumisista. Työnantajilla ei ole keinoa velvoittaa työntekijöitä rokotukseen tai tiedustella terveystietoja yleisestikään, sanoo Kymsoten hallintoylilääkäri Kari Kristeri.\n– Nyt kaikkien nuorten aikuisten tulisi muiden mukana hakea koronarokote. Rokotekattavuuden kasvattaminen on ainoa keino palata normaaliin.\nTulevana lauantaina 31.7.2021 Kymsote järjestää walk in -koronarokotustapahtuman, jonne kaikki 18 vuotta täyttäneet voivat saapua hakemaan 1. rokoteannoksen ilman ajanvarausta. Rokotteita annetaan Kouvolan Hansan ja Kotkan Pasaatin rokotuspisteillä klo 9-15 tai niin kauan kuin rokotteita riittää. Lisätietoa walk in -rokotuspäivästä.\nYleisötapahtumissa myös yksilöllä on vastuunsa, koulujen turvallista alkamista suunnitellaan\nKoronakoordinaatioryhmä käsitteli kokouksessaan kesällä järjestettäviä yleisötapahtumia. Vaikka tartunnat leviävät tällä hetkellä erityisesti yksityistilaisuuksissa, nähdään kesän suuret tapahtumat edelleen tartuntariskinä. Suurten julkisten kokoontumisten järjestäjiä ohjeistetaan luomaan tapahtumalle terveysturvallisuussuunnitelma.\n– Tapahtumien järjestäjät ovat tähän asti toimineet erittäin vastuullisesti ja toimittaneet meille turvallisuussuunnitelmia hyvissä määrin. Nyt korostan myös yksilön vastuuta: jos päätät mennä tapahtumaan, pysy omassa seurueessasi, vältä lähikontaktia, käytä maskia ja ennen kaikkea varaa ensin aikasi koronarokotukseen, mikäli et sitä ole vielä tehnyt, Kristeri painottaa.\n– Ei ole kenenkään etu tai ilo vaikeuttaa enää yhdenkään elinkeinonharjoittajan toimintaa. Tässä taas yksi merkittävä syy käydä mahdollisimman pian rokotuksessa.\nOhjeita tapahtumien järjestäjille.\nTällä hetkellä valtakunnallisella ja kunnallisella tasolla suunnitellaan perus- ja toisen asteen sekä korkeakoulujen alkua loppukesästä. Kymenlaaksossa toiveissa on lähiopetus, mitä todennäköisimmin vahvalla maskisuosituksella.\n– Tautitilanne näyttää, miten koulutus voidaan syksyllä järjestää. Lähiopetus on vaarassa erityisesti toisella asteella ja korkeakouluissa, mikäli tartuntoja ei saada kuriin ja rokotekattavuutta nousuun. Toistan itseäni, mutta tämä on viesti erityisesti 16 vuotta täyttäneille, lähiopetusta toivoville opiskelijoille. Ajanvaraus rokotukseen on teille kaikille auki, sanoo Kristeri.\nTartunnanjäljittäjien työ edelleen hankalaa, itärajan ylittäneiden tavoittamisessa vaikeuksia\nTällä hetkellä Kymsoten koronatartuntojen jäljitys pysyy aikataulussa, ja tarvittavat henkilöt on saatu kontaktoitua vielä saman päivän aikana. Ongelmia aiheuttaa edelleen se, että tartunnan saaneet ovat osin haluttomia kertomaan, missä seurassa ovat olleet ja kenen kanssa. Juhlahumussa yksityiskohdat ovat saattaneet unohtua kokonaan. Herkästi tarttuvan deltavariantin vuoksi karanteeniin on määrätty myös henkilöitä, jotka ovat altistuneet ulkotiloissa.\nKaakkois-Suomen rajalla todetaan edelleen runsaasti koronatartuntoja. Voimassa olevien maahantulovaatimusten mukaan henkilön on osallistuttava rajalla tehtävään testiin, mikäli tällä ei ole osoittaa tarvittavia todistuksia koronarokotteista, negatiivisesta testituloksesta tai sairastetusta taudista. Vaikka kieltäytyminen on lain mukaan rangaistavaa, on rajalla esiintynyt niskurointia. Rajaa ylittäessä on annettu vääriä yhteystietoja, ja henkilöiden jäljittäminen testeihin on vaikeaa. Kymsote on joutunut pyytämään poliisilta virka-apua asian takia.\n– On tässä varsin voimaton olo. On käynyt ilmi tapauksia, joissa henkilö on antanut positiivisen testituloksen jo rajalla, eikä tätä ole ollut mahdollista enää sen jälkeen jäljittää. Rajallakin tehtävän testin tulos tulee vuorokauden viiveellä, jolloin henkilö on ehtinyt jo majapaikkaansa. Korona ei siis katoa rajatestin mukana. Se tulee matkaajan mukana maahan, ja siksi omaehtoisen karanteenin noudattaminen ja toisessa testissä käyminen on rajatestausta oleellisempaa, Kristeri kertoo.\nTartuntojen jäljitettävyys on Kymsoten alueella tällä hetkellä n. 60%. Positiivisten testitulosten osuus on 2,2%. Viimeisen kahden viikon ajanjaksolla Kymenlaakson koronan ilmaantuvuusluku on 50,2. Tänään 28.7. uusia tapauksia todettiin 18 kappaletta. Sairaalahoidossa on kolme koronapotilasta.\n← Kymsote järjestää walk in -koronarokotuspäivän lauantaina 31.7.2021, tapahtumassa täysi-ikäset voivat noutaa 1. rokotusannoksen ilman ajanvarausta → Kymsote tarjoaa Modernan rokotevalmistetta myös 12–17-vuotiaille, kaikki 16 vuotta täyttäneet voivat nyt varata aikansa koronarokotukseen sähköisesti


Vanhapuisto - Lappeenrannan kaupunki\nEtusivu PalvelutYmpäristöPuistot ja viheralueetPuistotVanhapuisto\nVanhapuisto eli Pusupuisto\nLappeenrannan ensimmäinen puisto Vanha puisto eli Pusupuisto perustettiin vuonna 1850 Lappeenrannan Linnoituksen etelänpuoleisten vallien edustalle, nykyisen Kristiinankadun varrelle.\nEnnen Suomen sotaa (1808–1809) alue oli pidetty aukeana ja puuttomana turvallisuussyistä, mutta kun koko Suomen alue yhdistettiin Suomen Suuriruhtinaskunnaksi vuonna 1809, Linnoituksella ei enää ollut merkitystä valtakuntien välisenä rajalinnoituksena. Tuolloin myös Linnoituksen ympäristö jousi muuhun käyttöön. 1800-luvun ensimmäisellä puolikkaalla nykyisen Vanhan puiston alue palveli kaalimaana.\nVanha puisto sai lempinimekseen Pusupuisto, koska siitä tuli suosittu varusmiesten ja heidän tyttöystäviensä kohtauspaikka. Puiston laidalla, vastapäätä Hotelli Patriaa, sijaitsee Lappeenrannan vanhin kioski, Pusupuiston kioski, jonka katon viirissä komeilee vuosiluku 1893.\nPusupuistoon voi astua esimerkiksi eteläpäädyn Kurun harmaasta graniitista valmistetun Portin läpi. Antero Toikan teos Portti pystytettiin paikalleen vuonna 1998 Ylämaan Kivikeskuksen ja Linnoituksen museoiden yhteisen ympäristökivihankkeen yhteydessä. Portin läpi vievä polku johdattaa kulkijansa kohti Otto-Iivari Meurmanin suunnittelemaa laululavaa (1926).\nPentti Papinahon teos Rakuunapatsas on siirretty Vanhaan puistoon vuonna 1988. Alun perin veistos valmistui vuonna 1982 Suomen Yhdyspankin Valtakadun toimipaikan pääaulaan.\nLappeenrannan Kesäteatteri sijaitsee vanhassa puistossa Linnoituksen vallien kupeessa.\nPusupuiston kioski juhannuspäivänä vuonna 1930. Kuvaaja tuntematon. Kuva Etelä-Karjalan museo.\nAnu Talka, Pia Puntanen, Linnoitus ja kaupunki, Lappeenrannan historia 1812–1917, Lappeenranta 2005\nHistoriantutkija Anu Talka\nKaupunginsihteeri, satamajohtaja (1994–2011) Juha Willberg\nLappeenrannan museoiden verkkonäyttely: Lappeenrannan julkiset veistokset ja muistomerkit.\nLappeenrannan satamatoimiston vuosikertomus vuonna 1968\nRapasaaren ja Mustolan rahtiliikennetilasto 1969–2003


PVK | Tutkimuksen vakuuttaminen\nEtusivu > Terveydenhuollolle > Tutkimuksen vakuuttaminen\nPotilasvahinkolain nojalla jokaisen terveyden- ja sairaanhoitotoimintaa harjoittavan on otettava potilasvakuutus.\nKoska kliiniseen lääketieteelliseen tutkimukseen osallistuva rinnastetaan potilaaseen, vakuuttamisvelvollisuus koskee myös tällaisen tutkimuksen suorittajaa, vaikka tutkittavat olisivatkin ns. terveitä koehenkilöitä.\nPotilasvakuutuksen on velvollinen ottamaan se taho, joka käytännössä tekee potilaisiin kohdistuvat tutkimukset. Sen sijaan esimerkiksi tutkimuksen tilaajalle ei voida myöntää vakuutusta.\nJulkisen sektorin ottamat potilasvakuutukset kattavat julkisen terveyden- ja sairaanhoidon yhteydessä tehtävät kliiniset lääketieteelliset tutkimukset. Myös yliopistoilla on omat potilasvakuutuksensa siellä tehtävien lääketieteellisten tutkimusten varalle.\nMikäli kliinistä lääketieteellistä tutkimusta tehdään yksityisellä sektorilla normaalin terveyden- ja sairaanhoidon ohessa, kattaa tätä toimintaa varten otettu potilasvakuutus pääsääntöisesti myös tutkimustoiminnan.\nMikäli kliinisen tutkimustoiminnan lisäksi ei harjoiteta muuta terveyden- ja sairaanhoitoa, tutkimustoimintaa varten on erikseen otettava potilasvakuutus. Vakuuttamisvelvollinen määräytyy sen mukaan, toteuttaako tutkimuksen yksityinen yritys tai laitos vai yksittäinen tutkija itsenäisenä ammatinharjoittajana.\nYksityinen yritys tai laitos on velvollinen ottamaan potilasvakuutuksen harjoittamaansa tutkimustoimintaa varten. Itsenäisenä ammatinharjoittajana tutkimustoimintaa tekevän on puolestaan itse varmistettava, että potilasvakuutus on otettu. Yksityinen sektori ottaa potilasvakuutuksen niitä myöntävästä vakuutusyhtiöstä.\nPotilasvakuutus kattaa potilasvahinkolaissa tarkemmin säädellyin perustein tutkimuksen toteuttavien henkilöiden toiminnasta tai tutkimuksessa käytettävistä laitteista potilaalle aiheutuvan henkilövahingon.\nSen sijaan se ei kata asianmukaisesti annetusta tai määrätystä lääkeaineesta potilaalle aiheutuvaa vahinkoa, vaan tämä vastuu on kliinisen lääketutkimuksen yhteydessä katettava muulla tavoin, esimerkiksi Suomen keskinäisen lääkevahinkovakuutusyhtiön myöntämällä vapaaehtoisella lääkevahinkovakuutuksella.